DJ
En DJ var oprindelig en pladevender på en radiostation eller et diskotek.
Fra 1980'erne, hvor en række nye genrer, fx hiphop, house og techno, udvikledes inden for dansemusikken, fik DJ's i stigende grad rollen som skabere af musikken på klubberne. Pladerne, som DJ'en spiller, udgør i denne sammenhæng råmaterialet for, hvad der kan udmøntes i nye kompositioner. Mange DJ's er efterspurgte producere, ligesom også mange bands har DJ's som medlemmer.